# Агра (вокално трио)

### от Уикипедия, свободната енциклопедия

Трио "Агра"

Една от певческите групи на Попово, сполучливо вписала се в съвременната културна среда на града. Певческо трио „АГРА” е основано през есента на 1984 год. към Дом на културата, разкрит към някогашния Аграрно-промишлен комплекс – Попово. Трите народни певици Елена Коева (изпълнява тракийски, северняшки и странджански песни), Марияна Иванова (изпълнява родопски и пирински песни) и Павлина Ангелова (изпълнява северняшки, добруджански и шопски песни) образуват триото по идея на Мария Нейкова. Първата им изява като такова е през септември същата година като трио "Багра". За един творчески сезон техните изяви достигат до 60-70, но като представители на АПК се наложило името на триото да бъде променено на „АГРА”, каквото е и до днес. Триото има съвместни изяви с Фолклорен танцов ансамбъл „Веселяче”, „Студио за модерен балет”, танцова формация „Чар”, певческа група „Антола”, „Капански ансамбъл” - град Разград и участия в концерти с известни певци и формации. Репертоарът им се състои от над 50 народни песни, част от които са със съвременни аранжименти. Те са обработени отначало от художественият им ръководител Йордан Габровски, а по-късно и от композитора Петър Крумов от град Добрич. Записват песни за радио Шумен, участват в многобройни международни турнета. Наред с българските песни, триото изпълнява фолклорни песни от побратимените с Попово градове (турски, руски, украински и румънски), с които печели сърцата на публиката зад граница в Германия, Чехия, Унгария, Русия, Украйна, Турция, Сърбия и Македония. Триото е наградено с най-високи отличия от: Национален конкурс за изпълнители на български народни песни „Атанаска Тодорова – Чирпан 1999”, Национален конкурс за изпълнители на тракийски народни песни „Първомай 1998” – гр. Първомай, Втори национален конкурс „Надпяване и надсвирване – Варна 1995” в рамките на „Варненско лято”, Национален събор на народното творчество „Копривщица – 2000”, „Вечност и песен” – Ковачевица 2000 и др. През 2004 год. по случай 20-годишния юбилей триото бе удостоено с наградата Сребърна лира от Съюза на музикалните дейци в България за дългогодишна дейност и заслуги.

Трио "АГРА" има участия в предаванията на БНТ: „Насред село тъпан бие”, „Минаха години”, „От извора”, „Мелодия на годината”, „Василица”, „С бъклица и дрян”, „На Самоводската чаршия” и др.

Национална програма "Хоризонт" на БНР притежава и използва за своите предавания компактдиск с народните песни на певиците от поповското трио "Агра".

Взето от „http://bg.wikipedia.org../../../%D0%B0/%D0%B3/%D1%80/%D0%90%D0%B3%D1%80%D0%B0_%28%D0%B2%D0%BE%D0%BA%D0%B0%D0%BB%D0%BD%D0%BE_%D1%82%D1%80%D0%B8%D0%BE%29.html“.

Категории: Български музикални групи | Фолклор | Попово

##### Views

- Статия
- Беседа
- Текуща версия

##### Търсене